Predkladacia správa

Elektronické komunikácie sú kľúčovým faktorom na ceste k vedomostnej spoločnosti. Vytvárajú základné podmienky na prístup podnikov, verejných inštitúcií a občanov k moderným elektronickým komunikačným sieťam a službám v rámci národnej i celosvetovej informačnej a komunikačnej infraštruktúry.

Národná politika pre elektronické komunikácie, schválená uznesením vlády SR č. 196/2003, stanovila stratégiu rozvoja elektronických komunikačných sietí a služieb v SR do roku 2008. Základným strategickým cieľom Národnej politiky pre elektronické komunikácie je uspokojovanie potrieb slovenskej ekonomiky, požiadaviek fyzických a právnických osôb a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom EÚ.

Uznesením vlády SR č. 276/2008 bolo dňa 7. mája 2008 schválené „Priebežné vyhodnotenie plnenia Národnej politiky pre elektronické komunikácie za rok 2008“. V bode B.1. uznesenia bola ministrovi dopravy, pôšt a telekomunikácií uložená úloha v termíne do 30. apríla 2009 predložiť na rokovanie vlády SR nové znenie Národnej politiky pre elektronické komunikácie na roky 2009 - 2013.

Národná politika pre elektronické komunikácie na roky 2009 – 2013 nadväzuje na výsledky dosiahnuté splnením cieľov stanovených v Národnej politike pre elektronické komunikácie a zohľadňuje hlavné ciele Iniciatívy i2010 - Európska informačná spoločnosť pre rast a zamestnanosť.

Na pozadí prebiehajúceho technologického vývoja a legislatívnych opatrení EÚ je potrebné v oblasti elektronických komunikácií vytvárať podmienky na trvalo udržateľný rozvoj elektronických komunikačných sietí a služieb a zabezpečovať harmonizáciu podmienok podporujúcu rozvoj jednotného európskeho trhu elektronických komunikácií.

Národná politika pre elektronické komunikácie na roky 2009 – 2013 stanovuje stratégiu rozvoja elektronických komunikačných sietí a služieb v SR najmä v oblasti harmonizácie regulačného rámca, rozvoja súťaže, využívania frekvenčného spektra, ochrany súkromia a bezpečnosti, krízového manažmentu a kritickej infraštruktúry, medzinárodnej spolupráce a rozvoja inovatívnych služieb.